Vejle Boldklub har solgt Gustaf Nilsson til Allsvenskan-klubben BK Hacken, oplyser klubben på sin hjemmeside.

Vejle Boldklub har gang i svingdøren i klubben tirsdag, da man tidligere på dagen lejede den 20-årige angriber Brenner, og nu har man så offentliggjort et salg af den svenske angriber Gustaf Nilsson.

Han skifter fra Vejle til sit hjemland, hvor Allsvenskan-klubben BK Hacken står klar med en kontrakt, og Vejle er godt tilfreds med handlen.

- BK Häckens bud levede op til de krav, vi havde til en eventuel transfer for Gustaf Nilsson på nuværende tidspunkt i transfervinduet, og der har vi accepteret det.

- Det er et godt salg for VB, og vi har lavet en tilfredsstillende økonomisk case på Gustaf Nilsson, siger den tekniske chef Jesper Krüger.

22-årige Nilsson kom til Vejle fra Brøndby sidste sommer, og han nåede at spille 22 kampe og score fire mål.

Gustaf Nilsson har også repræsenteret Silkeborg, da han i sæsonen 17/18 var lejet ud til den midtjyske klub.